S-1488/2011

Mál þetta, sem dómtekið var 21. febrúar 2012, er höfðað með ákæru útgefinni af sérstökum saksóknara 21. desember 2011 á hendur H-kk-þgf G. G-kk-þgf, kennitala […], […], 230 Reykjanesbæ, „fyrir meiri háttar brot gegn skattalögum sem framkvæmdastjóri, stjórnarmaður og prókúruhafi einkahlutafélagsins A.H. hreingerningar, kt. […], með því að hafa eigi staðið skil á skilagreinum einkahlutafélagsins vegna staðgreiðslu opinberra gjalda á lögmæltum tíma vegna greiðslutímabilanna ágúst, september og nóvember rekstrarárið 2008, og hafa eigið staðið ríkissjóði, í samræmi við fyrirmæli í III. kafla laga nr. 45/1987, um staðgreiðslu opinberra gjalda, skil á staðgreiðslu opinberra gjalda sem haldið var eftir af launum starfsmanna einkahlutafélagsins, vegna greiðslutímabilanna maí til og með nóvember rekstrarárið 2008, samtals að fjárhæð kr. 18.992.320, sem sundurliðast sem hér greinir:

Greiðslutímabil: Vangoldin staðgreiðsla:

Árið 2008

maí kr. 2.957.187

júní kr. 2.742.716

júlí kr. 2.521.292

ágúst kr. 3.251.143

september kr. 2.352.769

október kr. 2.165.774

nóvember kr. 3.001.439

kr. 18.992.320

Framangreind brot ákærða samkvæmt ákæru varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 2. mgr. 30. gr. laga nr. 45/1987, um staðgreiðslu opinberra gjalda, sbr. 2. gr. laga nr. 42/1995 og 1. gr. laga nr. 134/2005.

Þess er krafist að ákærði verði dæmdur til refsingar og greiðslu alls sakarkostnaðar.“

Ákærði krefst vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1969. Samkvæmt sakavottorði ákærða hefur hann ekki áður gerst sekur um refsiverða háttsemi. Við ákvörðun refsingar ber að líta til þess að ákærði hefur skýlaust játað brot sín. Þykir refsing ákærða hæfilega ákveðin fangelsi í sjö mánuði, sem verður bundin skilorði eins og nánar greinir í dómsorði. Þá verður ákærða jafnframt gerð sekt sem þykir hæfilega ákveðin 38.000.000 kr. Verði sektin ekki greidd innan fjögurra vikna frá birtingu dóms þessa skal ákærði sæta í hennar stað fangelsi í níu mánuði.

Með vísan til 218. gr. laga nr. 88/2008 um meðferð sakamála ber að dæma ákærða til að greiða sakarkostnað málsins. Um er að ræða þóknun verjanda hans, G-kk-ef V-kk-ef hdl., sem þykir hæfilega ákveðin 125.500 krónur, að teknu tilliti til virðisaukaskatts.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, H-kk-nf G. G-kk-nf, sæti fangelsi í sjö mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 38.000.000 króna sekt til ríkissjóðs. Verði sektin ekki greidd innan fjögurra vikna frá birtingu dóms þessa skal ákærði sæta í hennar stað fangelsi í níu mánuði.

Ákærði greiði í sakarkostnað 125.500 króna þóknun skipaðs verjanda síns, G-kk-ef V-kk-ef héraðsdómslögmanns.

S-kvk-nf B-kvk-nf